b'\n_START_ARTICLE_\nTarakonska Hispanija\n_START_SECTION_\nZgodovina\n_START_PARAGRAPH_\nRimska provinca Tarakonska Hispanija je nastala po Avgustovi reorganizaciji Rimskega cesarstva leta 27. pr.n. \xc5\xa1t. kot naslednica province Hispanije Citerior, v kateri je v pozni republiki vladal konzul. Glavno mesto province je bil Tarraco, sedanja Tarragona v Kataloniji. Po kantabrijskih vojnah v letih 29-19 pr. n. \xc5\xa1t. je pri\xc5\xa1la pod rimsko oblast cela Iberija in se priklju\xc4\x8dila Tarakonski Hispaniji. Zadnje ljudstvo, ki so ga pokorili Rimljani, so bili Kantabri na severozahodu Iberije v sedanji \xc5\xa1panski pokrajini Kantabriji._NEWLINE_V Tarakonski Hispaniji je od leta 61 vladal Servij Sulpicij Galba, ki je bil leta 68-99 221 dni rimski cesar. Leta 73 je bil njen prokurator Plinij Starej\xc5\xa1i. Pod Dioklecijanom je bila leta 293 razdeljena na tri manj\xc5\xa1e province: Galicijo, Kartaginsko Hispanijo in Tarakonsko Hispanijo. Tarakonska Hispanija je nato \xc5\xbeivela do invazije Vizigotov na za\xc4\x8detku 5. stoletja. Njihovi napadi so leta 409 vzpodbudili upor Baskov in Kantabrov, ki se je kon\xc4\x8dal z ustanovitvijo Vizigotskega kraljestva._NEWLINE_Invazija Vizigotov je spro\xc5\xbeila ob\xc5\xa1irno pridobivanje kovin, predvsem zlata, srebra in kositra. Aluvijalni rudniki zlata v Las Medulasu ka\xc5\xbeejo, da so zlato na veliko pridobivali \xc5\xbee Rimljani, ki so z bli\xc5\xbenjih gora do rudnikov zgradili ve\xc4\x8d akvaduktov, dolgih do 48 km. Hitro teko\xc4\x8da voda je iz mehke kamnine izprala velike koli\xc4\x8dine zlata. Ko so bili povr\xc5\xa1inski kopi iz\xc4\x8drpani, so se lotili jamskega rudarjenja. Tr\xc5\xa1o zlatonosno kamnino so lomili z ognjem in vodo. Njihove rudarske metode je dobro opisal Plinij Starej\xc5\xa1i, verjetno na osnovi lastnih opazovanj.\n_START_SECTION_\nPrebivalstvo\n_START_PARAGRAPH_\nSredozemsko obalo Iberskega polotoka so \xc5\xbee v 8.-6. st. pr. n. \xc5\xa1t. kolonizirali Feni\xc4\x8dani in Karta\xc5\xbeani. Posamezne kolonije so ustanovili tudi Grki. Rimljani so se na polotoku pojavili v 2. st. pr. n. \xc5\xa1t..\n_START_SECTION_\nVerstva\n_START_PARAGRAPH_\nNajbolj priljubljeno bo\xc5\xbeanstvo v rimski Hispaniji je bila Izida, kateri je sledila Velika mati - Kibela. Priljubljeni sta bili tudi karta\xc5\xbeansko-feni\xc4\x8danski bo\xc5\xbeanstvi Melkart (bog sonca in morja) in Tanit (kraljica mati, morda povezana tudi z Luno). Omenjena bo\xc5\xbeanstva so kmalu zamenjali rimski bogovi. Melkarta na primer je zamenjal Herkules, ki je bil sam razli\xc4\x8dica gr\xc5\xa1kega Herakleja. Poleg njih so bili pomembni tudi karta\xc5\xbeanski najvi\xc5\xa1ji bog Baal, in egip\xc4\x8danska bogova Bes in Oziris.\n_START_SECTION_\nGospodarstvo\n_START_PARAGRAPH_\nNajpomembnej\xc5\xa1i tarakonski izvozni proizvodi so bili les, cinabarit, zlato, \xc5\xbeelezo, kositer, svinec, keramika, marmor, vino in olivno olje.'